Die merkwaardige kringloop van die lewe! Dis nie verniet dat bewaringsbewuste mense so bekommerd is wanneer spesies uitsterf nie. Want elke keer wanneer ’n "skakel" uit ’n "ketting" verdwyn, kan dit die brose ewig in die natuur met katastrofale gevolge versteur.
Energie is noodsaaklik vir lewe en die son is die kragbron waardeur al die stoflike lewe op ons planeet opgewek en onderhou word (met nietige uitsonderings soos waar organismetjies hul lewensenergie deur vulkaniese aktiwiteit verkry).
’n Pyltjie op hierdie illustrasie beteken "word gevreet deur". Elke skakel in die ketting is kos vir die volgende skakel.
Maar het jy al ooit daaraan gedink hoekom daar meer herbivore (plantvreters) as karnivore (vleisvreters) in die natuur is? In ’n voedselketting word energie, soos ons gesien het, van een skakel na ’n volgende oorgedra, dog by elke nuwe skakel word slegs ’n breukdeel van die kos in liggaamsmassa omgeskakel. Die res van die energie word verspil, onder meer omdat die dier dit nodig het om te kan beweeg.
Dooie plante en diere word opgevreet deur die aasvreters (seesterre, krappe, garnale) en die opruimers (skimmels en bakterieë). Die opruimers skakel die biomassa weer om tot elementêre voedingstowwe vir die fitoplankton en die alge en wiere.